Diari Oficial de la Generalitat Valenciana


Sumari del DOGV 2190, del 21-01-1994 (1994/830318)

RESOLUCIÓ de 22 d'octubre de 1993, de la Direcció General d'Indústria i Energia, per la qual s'aprova el protocol de qualificació de defectes per a les inspeccions d'ascensors.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   2190

Data del DOGV
:   21-01-1994

Secció del DOGV
:   ALTRES DISPOSICIONS

Número del document
:   1994/830318


Data del document
:   22-10-1993

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

RESOLUCIÓ de 22 d'octubre de 1993, de la Direcció General d'Indústria i Energia, per la qual s'aprova el protocol de qualificació de defectes per a les inspeccions d'ascensors. [94/0089]  
El Reial Decret 2291/85, de 8 de novembre (BOE d'11.12.85), pel qual s'aprova el Reglament d'Aparells d'Elevació i Manutenció d'aquests, estableix en l'article 21 que l'incompliment de les prescripcions tècniques de seguretat exigides es considerarà com a falta lleu, greu o molt greu segons la imminència de riscos o perill que per a les persones o els béns puga derivar de la infracció.  
El precepte recull els criteris generals que considera la Llei 26/1984, de 19 de juliol, General per a la Defensa de Consumidors i Usuaris, a la qual es remet l'esmentat reglament pel que fa al seu règim sancionador, encara que des de l'entrada en vigor de la Llei 21/1992, de 16 de juliol, d'Indústria, resulta d'aplicació el que preceptua en aquesta norma pel que fa a infraccions i sancions en matèria de seguretat industrial.  
En aplicació del que antecedeix, l'Ordre de 15 de desembre de 1988 (DOGV 18.01.89), de la Conselleria d'Indústria, Comerç i Turisme, per la qual es regula la inspecció periòdica dels ascensors, indica que en l'acta d'inspecció que s'alce es qualificaran els defectes en lleus, greus o molt greus des del punt de vista de la seguretat dels usuaris, i la Resolució de 23.10.91, de la Direcció General d'Indústria i Energia (DOGV de 20.01.92), va aprovar el protocol de qualificació de defectes per a les inspeccions d'ascensors.  
L'experiència adquirida des de l'entrada en vigor d'aquestes disposicions ha fet aconsellable el revisar l'esmentat protocol de defectes. Dins dels defectes greus s'ha mantingut la subdivisió en què s'inclouen aquells que, en atenció al risc potencial per a la seguretat, resulte necessari corregir en el termini màxim de 48 hores.  
Així mateix, s'ha anat observant que defectes lleus detectats en inspeccions periòdiques continuen amb freqüència sense ser esmenats i tornen a detectar-se en la següent inspecció periòdica. Per a corregir aquesta situació s'ha considerat convenient assenyalar entre els defectes lleus aquells que per la seua importància requereixen una actuació especial. En aquest sentit, quan algun d'aquests defectes assenyalats (+) siguen detectats en dues inspeccions periòdiques consecutives, l'ascensor podrà ser deixat, provisionalment, fora de servei fins que el defecte siga subsanat. Tot això en base a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que en el seu article 72 permet a l'òrgan administratiu competent adoptar les mesures provisionals que estime oportunes per assegurar l'eficàcia de les resolucions.  
En virtut d'això, aquesta Direcció General d'Indústria i Energia resol aprovar el protocol de qualificació de defectes per a les inspeccions d'ascensors que s'adjunta a aquesta resolució, que s'haurà de publicar en el Diari Oficial de la Generalitat Valenciana perquè siga conegut.  
València, 22 d'octubre de 1993.- La Directora General: Celeste Juan Millet.